การยืนยันบัตรสวัสดิการแห่งรัฐวันแรก สิทธิผ่านแล้ว 4.9 แสนราย
"คลัง" เผยวันแรก ประชาชน ยืนยันตัวตน รับสิทธิ บัตรสวัสดิการแห่งรัฐ รอบใหม่ แล้ว 495,035 ราย และ ผู้ไม่ผ่านเกณฑ์ ยื่นอุทธรณ์ จำนวน 172,097 ราย ย้ำประชาชาชนรีบตรวจสอบ เพื่อให้สามารถใช้สิทธิได้ในวันที่ 1 เม.ย. นี้
2 มี.ค. 2566

นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า วันที่ 1 มีนาคม 2566 เป็นวันแรกของการประกาศผลการพิจารณาคุณสมบัติโครงการลงทะเบียนเพื่อสวัสดิการแห่งรัฐ ปี 2565 (โครงการฯ) สำหรับความคืบหน้า การยืนยันตัวตน ของผู้ที่ผ่าน และ การยื่นอุทธรณ์ ของผู้ที่ไม่ผ่าน การพิจารณา ณ วันที่ 1 มีนาคม 2566 เวลา 17.00 น. พบว่า มีผู้ผ่านการพิจารณา คุณสมบัติ ยืนยันตัวตน จำนวน 495,035 ราย และ ผู้ลงทะเบียนที่ไม่ผ่านเกณฑ์ การพิจารณา คุณสมบัติยื่นอุทธรณ์ ผลการพิจารณาคุณสมบัติ จำนวน 172,097 ราย
 
สำหรับผู้ที่ยังไม่ได้ทำการตรวจสอบ สามารถตรวจสอบได้ผ่าน 3 ช่องทาง ดังนี้
1. ผู้ลงทะเบียนสามารถตรวจสอบผลการพิจารณาคุณสมบัติด้วยตนเอง ผ่านทางเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 6.00 น. ถึง 23.00 น. ของทุกวัน
 
2. ตรวจสอบจาก 7 หน่วยงาน ได้แก่ ได้แก่ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารกรุงไทย จำกัด (มหาชน) (ธนาคารกรุงไทย) สำนักงานคลังจังหวัด ที่ว่าการอำเภอทุกอำเภอ สำนักงานเขตกรุงเทพมหานคร และศาลาว่าการเมืองพัทยา
  
3. โทรศัพท์สอบถามได้ที่หน่วยงานที่เกี่ยวข้อง ได้แก่ สำนักงานปลัดกระทรวงการคลัง สำนักงานเศรษฐกิจการคลัง และ Call Center โครงการบัตรสวัสดิการแห่งรัฐ  โทร 0-2109-2345 (เวลาทำการ 08.30 – 17.30 น.)
 
สำหรับผู้ที่ได้รับสิทธิ ให้ปฎิบัติตามขั้นตอน ดังนี้ 
1. นำบัตรประจำตัวประชาชน (แบบSmart Card เท่านั้น) มายืนยันตัวตน ได้ที่ ธนาคารกรุงไทยฯ ธนาคารออมสิน และ ธ.ก.ส. ทุกสาขา ตั้งแต่วันที่ 1 มีนาคม เป็นต้นไป 
  
2.เมื่อยืนยันตัวตนเสร็จเรียบร้อยแล้ว จะสามารถตรวจสอบสถานะการยืนยันตัวตนของตนเองผ่านทางเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th  ได้ในวันถัดไป หรือ ติดต่อสอบถามเจ้าหน้าที่หน่วยงานรับลงทะเบียนทั้ง 7 หน่วยงาน หรือ โทรศัพท์สอบถามได้ที่หน่วยงานที่เกี่ยวข้อง 
 
3. ธ.ก.ส. และ ธนาคารออมสิน จะให้บริการยืนยันตัวตนเป็นเวลา 180 วันนับจากวันที่ประกาศผลการพิจารณาคุณสมบัติ (วันที่ 1 มีนาคม – 27 สิงหาคม 2566) และ ธนาคารกรุงไทยฯ จะให้บริการยืนยันตัวตน โดยยังไม่มีกำหนดวันสิ้นสุดการให้บริการ สำหรับการยืนยันตัวตนในช่วงวันหยุดเสาร์ – อาทิตย์ และ วันหยุดนักขัตฤกษ์ให้ขึ้นอยู่กับการพิจารณาของแต่ละธนาคาร
 
4. ผู้ลงทะเบียน ที่ผ่านเกณฑ์ จะต้องผูกบัญชีพร้อมเพย์ กับ หมายเลขประจำตัวประชาชนเพื่อรับสิทธิสวัสดิการ โดยสามารถผูกบัญชีพร้อมเพย์กับธนาคารใดก็ได้ 
 
เมื่อการยืนยันตัวตนสมบูรณ์ จะสามารถใช้สิทธิสวัสดิการผ่านบัตรประจำตัวประชาชน ได้ตั้งแต่วันที่ 1 เมษายน 2566 ในกรณีที่ผู้ผ่านการพิจารณาคุณสมบัติที่ยืนยันตัวตนสำเร็จตั้งแต่วันที่ 1 – 26 มีนาคม 2566 และในกรณีผู้ผ่านการพิจารณาคุณสมบัติที่ยืนยันตัวตนหลังวันที่ 26 มีนาคม 2566 จะได้ใช้สิทธิสวัสดิการแห่งรัฐตามที่กระทรวงการคลังกำหนด
 
สำหรับผู้ที่ไม่ได้รับสิทธิ ให้ปฎิบัติตามขั้นตอน ดังนี้ 
1. ยื่นขออุทธรณ์ผลการพิจารณาคุณสมบัติได้ตั้งแต่วันที่ 1 มีนาคม – 1 พฤษภาคม 2566 ผ่าน 2 ช่องทาง ได้แก่ เว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 6.00 น. ถึง 23.00 น. ของทุกวัน
 
2. ขออุทธรณ์ผลการพิจารณาคุณสมบัติ ผ่านหน่วยงานรับลงทะเบียนทั้ง 7 หน่วยงาน ได้แก่ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารกรุงไทย จำกัด (มหาชน) (ธนาคารกรุงไทย) สำนักงานคลังจังหวัด ที่ว่าการอำเภอทุกอำเภอ สำนักงานเขตกรุงเทพมหานคร และศาลาว่าการเมืองพัทยา โดยแสดงบัตรประจำตัวประชาชนกับเจ้าหน้าที่ก่อนดำเนินการยื่นอุทธรณ์
 
3. รอประกาศผลการยื่นอุทธรณ์ในวันที่ 20 มิถุนายน 2566 หากผ่านการพิจาณาจะได้ใช้สิทธิในวันที่ 1 กรกฎาคม 2566